AN COIMISIÚN EORPACH An Bhruiséil,22.7.2022 COM(2022) 362 final 2022/0227(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha sonracha do chláir um chomhar 2014-2020 a fhaigheann tacaíocht ón Ionstraim Eorpach Chomharsanachta agus faoi sprioc an chomhair chríochaigh Eorpaigh, tar éis gur cuireadh isteach ar chur chun feidhme an chláir



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Foráiltear leis an togra seo d’athruithe spriocdhírithe ar chreat dlíthiúil 2014-2020 a bunaíodh le haghaidh cláir chomhair faoin Ionstraim Eorpach Chomharsanachta (IEC) mar fhreagairt, ar an gcéad dul síos, ar fhogha míleata na Rúise, fogha gan chúis agus gan údar, in aghaidh na hÚcráine agus ar an tionchar a bheadh aige sin ar an Aontas Eorpach agus ar roinnt dá réigiúin thoir go háirithe; agus ar an dara dul síos, tionchar fada phaindéim COVID‑19 ar an Aontas ina iomláine. Ar an gcéad dul síos, mar thoradh ar fhogha míleata na Rúise, fogha gan chúis agus gan údar, chomh maith le rannpháirtíocht na Bealarúise san fhogha sin, baineadh suaitheadh mór as cur chun feidhme trí cinn déag de chláir um chomhar trasteorann agus trasnáisiúnta idir naoi mBallstát agus an Úcráin agus Poblacht na Moldóive ar thaobh amháin, agus an Rúis agus an Bhealarúis ar an taobh eile, ar chúiseanna éagsúla. Maidir leis na cláir leis an Úcráin, an suaitheadh, arb é atá ann an tionchar a imríonn ionradh na Rúise ar chur chun feidhme clár agus tionscadal ag gníomhaithe san Úcráin. Ina theannta sin, leis na sreafaí suntasacha daoine easáitithe laistigh den Úcráin agus amach as an Úcráin isteach i bPoblacht na Moldóive, tá ceangal ar údaráis phoiblí agus ar dhaoine aonair díriú ar ghníomhaíochtaí daonnúla agus cúnaimh láithreach, seachas leanúint ar aghaidh le tionscadail chomhair. Maidir leis na cláir a bhaineann leis an Rúis agus leis an mBealarúis, tá suaitheadh ann mar gurbh éigean na Comhaontuithe Maoinithe idir an tAontas agus an Rúis agus an Bhealarúis a chur ar fionraí go luath i mí an Mhárta mar thoradh ar ionradh na Rúise ar an Úcráin. D’fhág sin go gcuirfí cláir agus cur chun feidhme tionscadal ar fionraí i gcomhar le húdaráis agus tairbhithe ón dá thír sin. Tá an fionraí comhsheasmhach leis an toirmeasc ar thacaíocht airgeadais a sholáthar d’eintitis phoiblí na Rúise a thug an Chomhairle isteach an 8 Aibreán 2022. Ar an dara dul síos, tá an tAontas, agus roinnt de na réigiúin san oirthear go háirithe, ag dul i ngleic fós le sreabhadh suntasach daoine easáitithe ón Úcráin. Dá bhrí sin, tá sé loighciúil agus riachtanach raon na mbeart solúbtha a tugadh isteach cheana féin do chláir an bheartais chomhtháthaithe, lena n‑áirítear le haghaidh cláir um chomhar trasteorann idir na Ballstáit, a leathnú chun na cláir a chumhdach atá ag comhoibriú go díreach leis an Úcráin agus le Poblacht na Moldóive chun cur ar a gcumas aghaidh a thabhairt ar an staid urghnách sin. Ar an tríú dul síos, bhí fad phaindéim COVID‑19 níos faide ná mar a tuaradh. Is ann fós do thionchair dhíreacha agus indíreacha na paindéime i ngach Ballstát, rud a éilíonn tacaíocht phoiblí ar feadh tréimhse fhada do théarnamh na limistéar críochach agus na n‑earnálacha eacnamaíocha is mó a raibh tionchar orthu. Mar thoradh air sin, tá brú an‑mhór ar bhuiséid na mBallstát, rud a fhágann gur gá bearta eisceachtúla breise a chur i bhfeidhm sna cúinsí sin. Leis an dá phacáiste beart faoin Tionscnamh Infheistíochta mar Fhreagairt ar an gCoróinvíreas (CRII) agus CRII+ arna bhformheas le Rialachán (AE) 2020/460 agus Rialachán (AE) 2020/558 faoi seach in earrach na bliana 2020, tugadh isteach roinnt athruithe suntasacha lenar cumasaíodh freagairt níos éifeachtaí agus lenar soláthraíodh solúbthacht bhreise eisceachtúil chun freagairt ar an gcás, cás nach bhfacthas a leithéid riamh roimhe. Rinneadh na bearta sin infheidhme freisin maidir le cláir chomhair IEC trí leasuithe spriocdhírithe a dhéanamh ar Rialachán CTT‑IEC. Mar iarmhairt air sin, ba cheart tacaíocht ó na Cistí a shlógadh go pras chun an t‑ualach ar bhuiséid náisiúnta a laghdú. Is gá, dá bhrí sin, mar bheart sealadach agus eisceachtúil agus gan dochar do na rialacha ar cheart feidhm a bheith acu faoi chúinsí rialta, an fhéidearthacht a leathnú chun na cúig chlár trasteorann IEC le Poblacht na Moldóive agus leis an Úcráin a chumhdach do na blianta cuntasaíochta ón 1 Iúil 2021, ón 1 Iúil 2022 agus ón 1 Iúil 2023 faoi seach, an fhéidearthacht an cómhaoiniú ó bhuiséad an Aontais a mhéadú ó 90 % go 100 %, rud a fhágann nach bhfuil aon ghá eile le cómhaoiniú náisiúnta. •Comhsheasmhacht le forálacha beartais atá sa réimse beartais cheana Tá an togra comhsheasmhach leis an gcreat dlíthiúil foriomlán a bunaíodh do IEC agus bunaítear leis forálacha spriocdhírithe a chuirtear in ionad forálacha áirithe i Rialachán Cur Chun Feidhme (AE) Uimh. 897/2014 ón gCoimisiún, forálacha nach féidir a leasú a thuilleadh ós rud é nach bhfuil an bun‑Rialachán (AE) Uimh. 232/2014 i bhfeidhm a thuilleadh ón 31 Nollaig 2020. Comhlánaíonn an togra freisin na leasuithe roimhe seo ar Rialachán Cur Chun Feidhme (AE) Uimh. 897/2014 faoi Rialachán Cur Chun Feidhme (AE) 2020/879 ón gCoimisiún. Ar deireadh, tugtar isteach leis forálacha atá bunaithe ar roinnt de na forálacha faoi Rialachán (AE) 2022/562, rud a áirithíonn comhsheasmhacht cur chuige ar fud na gclár trasteorann a fhaigheann tacaíocht ó ionstraimí éagsúla. Tá an togra comhsheasmhach freisin leis an gcreat dlíthiúil foriomlán a bunaíodh le haghaidh comhar trasnáisiúnta faoi Rialachán (AE) Uimh. 1299/2013 agus tá sé teoranta do mhaoluithe spriocdhírithe agus eisceachtúla de. •Comhsheasmhacht le beartais eile de chuid an Aontais Tá an togra teoranta do leasuithe spriocdhírithe eisceachtúla ar an gcreat dlí atá ann cheana arna gcruthú trí Rialachán (AE) Uimh. 897/2014 agus Rialachán (AE) Uimh. 1299/2013 a chur chun feidhme agus tá sé comhsheasmhach fós le beartais eile de chuid an Aontais. 2.BUNÚS DLÍ, COIMHDEACHT AGUS COMHRÉIREACHT •Bunús dlí Tá an togra seo bunaithe ar Airteagal 178, Airteagal 209(1) agus Airteagal 212(2) den Chonradh ar Fheidhmiú an Aontais Eorpaigh. Is iad Airteagal 209(1) agus Airteagal 212(2) CFAE bunús dlí IEC, agus is é Airteagal 178 CFAE an bunús dlí don chomhar críochach Eorpach.

•Coimhdeacht (maidir le hinniúlacht neamheisiach) Is é is aidhm don togra úsáid IEC agus an bheartais chomhtháthaithe agus acmhainní FEAD ag na Ballstáit agus ag na réigiúin a éascú chun tacú le bearta chun aghaidh a thabhairt ar dhúshláin imirce mar thoradh ar fhogha míleata na Rúise, maolú ar na gnáthrialacha cómhaoinithe is infheidhme faoi láthair a cheadú chun an tsolúbthacht is gá a cheadú chun leas a bhaint as na hacmhainní infheistíochta atá ann cheana chun aghaidh a thabhairt ar na héifeachtaí díreacha agus indíreacha a eascraíonn as ionradh na Rúise ar an Úcráin agus as an ngéarchéim sláinte poiblí nach bhfacthas a leithéid riamh roimhe i gcomhthéacs phaindéim COVID‑19 agus deimhneacht dhlíthiúil a éascú maidir le gnéithe eile nach mór d’údaráis na gclár aghaidh a thabhairt orthu. •Comhréireacht Is athrú eisceachtúil agus spriocdhírithe é an togra nach dtéann thar a bhfuil riachtanach chun an cuspóir a bhaint amach maidir le húsáid acmhainní IEC agus an bheartais chomhtháthaithe a éascú chun tacú le bearta chun aghaidh a thabhairt ar dhúshláin imirce mar thoradh ar fhogha míleata na Rúise agus an suaitheadh a baineadh as cur chun feidhme cláir a eascraíonn as sin. •An rogha ionstraime Rialachán an ionstraim iomchuí chun úsáid acmhainní IEC agus an bheartais chomhtháthaithe a éascú chun tacú le bearta chun aghaidh a thabhairt ar dhúshláin imirce mar thoradh ar fhogha míleata na Rúise, chun síneadh a chur leis an bhféidearthacht cómhaoiniú 100 % a bheith ann, cómhaoiniú a bhfuil gá leis chun aghaidh a thabhairt ar na cúinsí sin nach bhfacthas a leithéid riamh roimhe seo. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex-post/seiceálacha oiriúnachta ar an reachtaíocht atá ann cheana N/B •Comhairliúcháin leis na páirtithe leasmhara Tá an togra ann mar thoradh ar mhalartuithe ardleibhéil leis na Ballstáit agus le húdaráis an chláir. Níl gá le comhairliúchán poiblí ós rud é nach bhfuil aon ghá le measúnú tionchair. •Bailiú agus úsáid saineolais N/B •Measúnú tionchair Rinneadh measúnú tionchair chun an togra a ullmhú le haghaidh Rialachán (AE) Uimh. 232/2014. Maidir leis na hathruithe spriocdhírithe seo chun freagairt do chásanna criticiúla, ní gá measúnú tionchair ar leithligh a dhéanamh orthu. •Oiriúnacht rialála agus simpliú N/B •Cearta bunúsacha N/B 4.IMPLEACHTAÍ BUISÉADACHA

Ní bhaineann an togra ach le cláir CTT‑IEC ón tréimhse 2014-2020 agus ní dhéanann sé aon mhodhnú ar ghealltanais bhuiséadacha atá ann cheana. Déanfaidh sé dlús a chur le cur chun feidhme an chláir a éascú agus laghdóidh sé an t‑ualach ar thairbhithe agus ar bhuiséid náisiúnta sna tíortha is mó atá buailte leis an gcogadh (an Úcráin, Poblacht na Moldóive agus na Ballstáit atá rannpháirteach i gcomhar trasteorann leo). Ós rud é go ndéantar cur chun feidhme airgeadais chláir CTT‑IEC trí íocaíochtaí réamh‑mhaoinithe suas le 100 % de chistí geallta an Aontais (IEC agus CFRE) agus go bhfuil an chuid is mó den réamh‑mhaoiniú íoctha cheana féin ag an gCoimisiún leis na cláir, ní bheidh tionchar ag an mbeart atá beartaithe ar leithreasuithe faoi chomhair íocaíochtaí in 2022 ná in 2023, ós rud é gurb í 2023 an bhliain dheireanach incháilitheachta caiteachais do thionscadail. Chun an modhnú atá beartaithe a dhéanamh, ní gá aon athrú a dhéanamh ar uasteorainneacha bliantúla an Chreata Airgeadais Ilbhliantúil le haghaidh gealltanas agus íocaíochtaí de réir mar leagtar síos in Iarscríbhinn I a ghabhann le Rialachán (AE, Euratom) 2020/2093 ón gComhairle, agus ní thugtar le fios ann athruithe ar na riachtanais íocaíochta le linn na tréimhse 2022-2024. Leis an modhnú atá beartaithe, níl caiteachas breise riaracháin i gceist don Choimisiún. 5.EILIMINTÍ EILE •Pleananna cur chun feidhme agus socruithe faireacháin, meastóireachta agus tuairiscithe Déanfar faireachán agus tuairisciú ar chur chun feidhme an bhirt faoi chuimsiú na sásraí tuairiscithe ginearálta a bunaíodh le Rialachán (AE) Uimh. 232/2014 agus Rialachán (AE) Uimh. 1303/2013. •Doiciméid mhíniúcháin (i gcás treoracha) N/B •Míniúchán mionsonraithe ar fhorálacha sonracha an togra Tá sé beartaithe forálacha spriocdhírithe a leagan síos a chuirfear in ionad forálacha áirithe de Rialachán (AE) Uimh. 897/2014 agus maolú ar fhorálacha áirithe de Rialachán (AE) Uimh. 1299/2013 i gcás ina mbeidh staid nuashainithe ann ina mbainfear suaitheadh as cur chun feidhme cláir, mar a leanas: ·Sainítear na cineálacha éagsúla suaite as cur chun feidhme cláir (Airteagal 2); ·Chun cómhaoiniú 100 % a chur i bhfeidhm do chláir CTT‑IEC, leagtar amach in Airteagail 3 agus 4 an rogha lena dtarscaoiltear aon ghá le cómhaoiniú (Airteagal 12 de Rialachán Cur Chun Feidhme (AE) Uimh. 897/2014) agus nós imeachta simplithe (Airteagal 16 de Rialachán Cur Chun Feidhme (AE) Uimh. 897/2014); ·Chun incháilitheacht chúlghabhálach a chur i bhfeidhm maidir le tús ionradh na Rúise (Airteagal 48 de Rialachán Cur Chun Feidhme (AE) Uimh. 897/2014) le haghaidh tionscadail lena dtugtar aghaidh ar dhúshláin imirce i gcláir CTT‑IEC, socraítear incháilitheacht den sórt sin ón 24 Feabhra 2022 in Airteagal 5; ·Chun dlús a chur leis na hathruithe is gá ar thionscadail a formheasadh cheana (Airteagal 26(3), pointe (e) de Rialachán (AE) Uimh. 897/2014) agus i lár a gcur chun feidhme, lena n‑áirítear mórthionscadail bhonneagair (Airteagal 38(4) de Rialachán Cur Chun Feidhme (AE) Uimh. 897/2014), leagtar amach gníomhaíochtaí iomchuí údaráis bhainistíochta an chláir in Airteagal 6; ·Chun níos mó solúbthachta a thabhairt ó thaobh na bhfíoruithe atá le déanamh ag an údarás bainistíochta (Airteagal 26(5) agus (6) de Rialachán Cur Chun Feidhme (AE) Uimh. 897/2014), laghdaítear oibleagáidí rialála áirithe in Airteagal 7 go háirithe i ndáil le seiceálacha ar an láthair; ·Ó tharla go bhfuil fíorthionchar trasteorann na dtionscadal (Airteagail 39 agus 45 de Rialachán Cur Chun Feidhme (AE) Uimh. 897/2014) ina phríomhcheanglas ar na cláir sin, bunaítear solúbthacht in Airteagail 8 agus 9 maidir leis na comhpháirtithe tionscadail atá fágtha sna Ballstáit a chuir a gcuid de na comhthionscadail chun feidhme i gceart agus de mheon macánta; ·Chun solúbthacht a thabhairt freisin do phríomhthairbhithe maidir lena n‑oibleagáidí rialála i leith údaráis an chláir thar ceann na comhpháirtíochta tionscadail ina hiomláine (Airteagal 46 de Rialachán (AE) Uimh. 897/2014), bunaítear na hoiriúnuithe is gá in Airteagal 10; ·Chun dlús a chur le roghnú agus deonú tionscadal nua, déantar simpliú in Airteagal 11 ar an nós imeachta chun tionscadail a dheimhniú faoi dhámhachtain dhíreach (Airteagal 41 de Rialachán Cur Chun Feidhme (AE) Uimh. 897/2014); ·Chun aistrithe airgeadais a shimpliú agus chun aistrithe díreacha gan íocaíochtaí a chumasú gan íocaíochtaí a chur trí phríomhthairbhithe (Airteagal 63 de Rialachán Cur Chun Feidhme (AE) Uimh. 897/2014), leagtar amach na hoiriúnuithe is gá in Airteagal 12; ·Chun an modh a athrú maidir le comhshó go euro mar a roghnaíodh ag tús chur chun feidhme an chláir (Airteagal 67 de Rialachán Cur Chun Feidhme (AE) Uimh. 897/2014) agus chun é a oiriúnú do luaineachtaí rátaí malairte gan choinne, tugtar isteach in Airteagal 13 rogha ina mbeifear in ann pointe ama an chomhshó a roghnú arís;

·De dheasca suaitheadh a bheith bainte as cur chun feidhme cláir, d’fhéadfadh sé go gcuirfí isteach ar chóras an ghnáthshlabhra gnóthaithe, na seach‑thacair agus na n‑aisíocaíochtaí (Airteagal 74 go hAirteagal 76 de Rialachán Cur Chun Feidhme (AE) Uimh. 897/2014) nó nach féidir é a chur chun feidhme. Bunaítear in Airteagal 14 na hoiriúnuithe is gá ar na céimeanna rialála atá le déanamh ag na húdaráis bhainistíochta; ·Baineann dhá chlár um chomhar trasnáisiúnta a chumhdaítear le Rialachán (AE) Uimh. 1299/2013 le comhar leis an Úcráin agus le Poblacht na Moldóive (‘Clár Trasnáisiúnta na Danóibe’), agus leis an Rúis agus leis an mBealarúis (‘Clár Réigiúnach Interreg Mhuir Bhailt’) agus tá gá le leasuithe ar na forálacha ábhartha maidir leis an mbeartas comhtháthaithe mar thoradh ar ionradh na Rúise ar an Úcráin chun go mbeidh na cláir sin in ann feidhmiú go héifeachtach. Ní féidir feidhm a bheith ag formhór na n‑oiriúnuithe a thugtar isteach faoi Airteagail 3 go 14 ach amháin trí mhaolú a dhéanamh ar fhorálacha Rialachán (AE) Uimh. 1299/2013 faoi seach. Bunaítear, dá bhrí sin, na hoiriúnuithe is gá don dá chlár sin in Airteagal 15; Ba cheart na bearta spriocdhírithe sin a theacht i bhfeidhm ionas go mbeidh éifeacht leo a luaithe is féidir (Airteagal 16). 2022/0227 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leagtar síos forálacha sonracha do chláir um chomhar 2014-2020 a fhaigheann tacaíocht ón Ionstraim Eorpach Chomharsanachta agus faoi sprioc an chomhair chríochaigh Eorpaigh, tar éis gur cuireadh isteach ar chur chun feidhme an chláir TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 178, Airteagal 209(1) agus Airteagal 212(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an mhéid seo a leanas: (1)Sna conclúidí uaithi an 24 Feabhra 2022, cháin an Chomhairle Eorpach fogha míleata na Rúise, fogha gan chúis agus gan údar, in aghaidh na hÚcráine, chomh maith le rannpháirtíocht na Bealarúise san fhogha sin. Mar thoradh ar an bhfogha, chuir an Coimisiún na comhaontuithe maoiniúcháin le haghaidh na gclár comhair idir an tAontas Eorpach agus an Rúis nó an Bhealarúis faoi seach ar fionraí, agus, i gcás inarb ábhartha, an Ballstát atá ina óstach ar údarás bainistíochta an chláir lena mbaineann. Ó thús fhogha míleata na Rúise in aghaidh na hÚcráine, tá sraith smachtbhannaí nua forchurtha ag an Aontas in aghaidh na Rúise agus na Bealarúise. (2)Bhain fogha na Rúise suaitheadh as cur chun feidhme trí cinn déag de chláir um chomhar trasteorann (cláir CTT‑IEC) a fhaigheann tacaíocht ón Ionstraim Eorpach Chomharsanachta (IEC) a bunaíodh le Rialachán (AE) Uimh. 232/2014 ó Pharlaimint na hEorpa agus ón gComhairle idir naoi mBallstát a bhfuil údarás bainistíochta cláir á n‑óstáil acu agus an Úcráin, Poblacht na Moldóive, an Rúis agus an Bhealarúis. (3)Mar gheall ar chineál calaoiseach thoghcháin uachtaránachta mhí Lúnasa 2020 sa Bhealarúis agus ar an gcniogbheartaíocht fhoréigneach ar agóidí síochánta, rinneadh athchalabrú cheana ar chúnamh an Aontais don Bhealarúis tar éis na gConclúidí ón gComhairle maidir leis an mBealarúis Uimh. 11661/20 an 12 Deireadh Fómhair 2020. (4)Mar thoradh ar fhogha míleata na Rúise in aghaidh na hÚcráine, ní mór don Aontas agus a réigiún thoir go háirithe, chomh maith le codanna iartharacha na hÚcráine agus Phoblacht na Moldóive, aghaidh a thabhairt ar shreabh suntasach isteach de dhaoine easáitithe. Is dúshlán breise é sin do na Ballstáit agus do thíortha eile a bhfuil teorainn acu leis an Úcráin, rud a d’fhéadfadh leathadh tuilleadh chun Ballstáit eile a chumhdach, go háirithe tráth atá a ngeilleagair fós ag téarnamh ó thionchar phaindéim COVID‑19. (5)Ina theannta sin, cuireadh isteach go mór ar dhá chlár um chomhar trasnáisiúnta a fhaigheann tacaíocht ó IEC agus ó Chiste Forbraíochta Réigiúnaí na hEorpa (CFRE), eadhon clár Réigiúnach Mhuir Bhailt le rannpháirtíocht na Rúise, agus clár na Danóibe le rannpháirtíocht na hÚcráine agus Phoblacht na Moldóive, mar gheall ar fhogha míleata na Rúise in aghaidh na hÚcráine nó, maidir le Poblacht na Moldóive, sreabha daoine easáitithe ón Úcráin a d’eascair go díreach as an bhfogha sin.

(6)Ón uair a tugadh fógra faoi seach maidir leis na comhaontuithe maoiniúcháin le haghaidh cláir chomhair leis an Rúis agus leis an mBealarúis a chur ar fionraí, cuirtear aon chur chun feidhme clár agus tionscadal leis na tíortha sin ar fionraí. Is gá rialacha sonracha a leagan síos maidir le cur chun feidhme leanúnach na gclár um chomhar a fhaigheann tacaíocht ó IEC agus CFRE, fiú amháin i gcás fhoirceannadh an chomhaontaithe maoinithe faoi seach. (7)Is le Rialachán Cur Chun Feidhme (AE) Uimh. 897/2014 ón gCoimisiún a rialaítear cur chun feidhme na gclár comhar a fhaigheann tacaíocht ó IEC. Mar sin féin, ní féidir Rialachán Cur Chun Feidhme (AE) Uimh. 897/2014 a leasú de réir mar is gá, toisc nach bhfuil Rialachán (AE) Uimh. 232/2014 i bhfeidhm a thuilleadh ón 31 Nollaig 2020 i leith. Dá bhrí sin, is gá forálacha sonracha a leagan síos in ionstraim ar leith maidir le cur chun feidhme leanúnach na gclár comhar lena mbaineann. (8)Níl na comhaontuithe maoinithe le haghaidh cláir chomhair leis an Úcráin agus le Poblacht na Moldóive ar fionraí. Mar sin féin, tá tionchar mór ag fogha míleata na Rúise, fogha gan chúis agus gan údar, in aghaidh na hÚcráine, ar chur chun feidhme an chláir mar aon le sreabh suntasach de dhaoine easáitithe ón Úcráin i dtreo Phoblacht na Moldóive. Chun aghaidh a thabhairt ar na dúshláin atá roimh chomhpháirtithe na gclár, údaráis na gclár agus comhpháirtithe tionscadail, is gá rialacha sonracha a leagan síos maidir le cur chun feidhme leanúnach na gclár comhair lena mbaineann. (9)D’fhonn an t‑ualach ar bhuiséid phoiblí a mhaolú a eascraíonn as an ngá freagairt d’fhogha míleata na Rúise, fogha gan chúis agus gan údar, in aghaidh na hÚcráine agus do shreabh suntasach de dhaoine easáitithe ón Úcráin, níor cheart feidhm a bheith ag an riail chómhaoinithe a leagtar síos i Rialachán Cur Chun Feidhme (AE) Uimh. 897/2014 maidir le ranníocaíocht an Aontais. (10)Níor cheart go gceanglófaí leis an modhnú ar an ráta cómhaoinithe ach fógra faoi tháblaí airgeadais athbhreithnithe a thabhairt don Choimisiún agus socruithe nós imeachta eile, ba cheart na rialacha maidir le coigeartuithe agus athbhreithnithe ar chláir a shimpliú le haghaidh na gclár a bhfuil tionchar díreach ag an bhfogha míleata in aghaidh na hÚcráine orthu nó ag sreabh substaintiúil de dhaoine easáitithe ón Úcráin. Ba cheart aon leasú iarmhartach féideartha, lena n‑áirítear spriocluachanna na dtáscairí, a cheadú mar chuid de leasú ar chlár tar éis dheireadh na bliana cuntasaíochta. (11)Ba cheart caiteachas ar thionscadail lena dtugtar aghaidh ar dhúshláin na himirce mar thoradh ar fhogha míleata na Rúise in aghaidh na hÚcráine a bheith incháilithe ó dháta tosaigh an fhogha sin, is é sin le rá, an 24 Feabhra 2022. (12)Cé gurb é an t‑údarás bainistíochta atá freagrach as bainistiú na dtionscadal atá roghnaithe cheana féin ag an gcomhchoiste faireacháin, déanfaidh an comhchoiste faireacháin leasuithe tionscadail áirithe a fhormheas faoi chláir áirithe. Dá bhrí sin, chun dlús a chur leis na hathruithe is gá, is ar an údarás bainistíochta faoi seach, agus air sin amháin, a bheidh an fhreagracht as na doiciméid a leasú ina leagtar amach na coinníollacha maidir le tacaíocht a thabhairt do thionscadail a mbaineann suaitheadh as cur chun feidhme cláir difear dóibh i gcomhréir le dlí náisiúnta an údaráis bainistíochta, gan formheas a fháil roimh ré ón gcomhchoiste faireacháin. Ba cheart go gcumhdófaí leis na leasuithe sin, i measc nithe eile, ionadú an phríomhthairbhí agus aon athrú ar an bplean maoinithe agus ar na spriocdhátaí forghníomhaithe. Maidir le tionscadail nua, ba cheart cead a bheith ag an údarás bainistíochta go sainráite conarthaí a shíniú nach conarthaí le haghaidh mórthionscadal bonneagair iad tar éis an 31 Nollaig 2022. Mar sin féin, ba cheart deireadh a theacht le gníomhaíochtaí uile a mhaoinítear faoin gclár ar an 31 Nollaig 2023 ar a dhéanaí. (13)Tá fogha na Rúise in aghaidh na hÚcráine ina chúis le boilsciú níos airde ná mar a bhíothas ag súil leis agus méadú gan choinne ar phraghsanna soláthair agus tógála, agus an dá rud sin le chéile, déanann siad difear do chur chun feidhme mórthionscadal bonneagair sna cláir lena mbaineann. Chun an cás sin a leigheas, ba cheart cead a bheith ann an sciar de ranníocaíocht an Aontais a leithdháiltear ar thionscadail den sórt sin imeacht os cionn na huasteorann a leagtar amach in Airteagal 38(4) de Rialachán Cur Chun Feidhme (AE) Uimh. 897/2014, eadhon 30 % tráth dúnta an chláir, ar choinníoll nach bhfuil ach méadú gan choinne ar phraghsanna soláthair agus tógála mar gheall ar an mbarrachas. (14)Fíoruithe tionscadail riaracháin agus ar an láthair is ea iad na fíoruithe a dhéanann an t‑údarás bainistíochta. Mar gheall ar shuaitheadh a bheith bainte as cur chun feidhme cláir, níorbh fhéidir fíoruithe ar an láthair a dhéanamh san Úcráin a thuilleadh. Dá bhrí sin, is gá foráil a dhéanamh maidir leis an bhféidearthacht gan ach fíoruithe riaracháin a dhéanamh. Ina theannta sin, i gcás inar scriosadh comhpháirt bhonneagair de thionscadal sula bhféadfaí fíoruithe a dhéanamh, ba cheart cead a bheith aige an caiteachas gaolmhar le haghaidh imréiteach cuntas a dhearbhú ar bhonn dearbhú onóra ón tairbhí ina luaitear gur chomhfhreagair an tionscadal sular scriosadh é don inneachar a leagtar amach i sonraisc nó i ndoiciméid a bhfuil luach fíorúcháin coibhéiseach acu. (15)De bhun Airteagal 39(1) de Rialachán Cur Chun Feidhme (AE) Uimh. 897/2014, féadfaidh tionscadail ranníocaíocht airgeadais a fháil má chomhlíonann siad sraith critéar mionsonraithe. Mar gheall ar shuaitheadh a bheith á bhaint as cur chun feidhme cláir, d’fhéadfadh sé nach gcomhlíonfaí ceann amháin nó níos mó de na critéir sin, go háirithe an ceanglas go mbeadh tionchar soiléir ar an gcomhar trasteorann nó trasnáisiúnta ag an tionscadal, ag tús an tsuaite nó tráth a dhúntar tionscadal ar leith. Ina theannta sin, an coinníoll bunúsach maidir le tairbhithe ó cheann amháin de na Ballstáit rannpháirteacha ar a laghad agus ó cheann amháin de na tíortha comhpháirtíochta ar a laghad a bheith rannpháirteach, b’fhéidir nach ndéanfaí é a chomhlíonadh a thuilleadh. Dá bhrí sin, is gá a chinneadh an féidir a mheas go bhfuil caiteachas incháilithe in ainneoin go bhféadfadh sé nach mbeadh coinníollacha áirithe maoinithe á gcomhlíonadh a thuilleadh mar gheall ar shuaitheadh a bheith á bhaint as cur chun feidhme cláir. (16)Mar gheall ar shuaitheadh a bheith á bhaint as cur chun feidhme cláir, ní bheidh comhpháirtí ó thír chomhpháirtíochta ag cuid mhór tionscadal de facto. Chun go mbeidh tairbhithe sna Ballstáit in ann bailchríoch a chur ar a gcuid gníomhaíochtaí, is iomchuí maolú, ar bhonn eisceachtúil, ar an oibleagáid atá ar gach tionscadal tairbhí amháin ar a laghad ó thír chomhpháirtíochta a bheith acu agus fíorthionchar agus fíorthairbhí trasteorann nó trasnáisiúnta a bheith ag na gníomhaíochtaí uile. (17)Na hoibleagáidí atá ar phríomhthairbhí, cumhdaíonn siad na gníomhaíochtaí uile a bhaineann le cur chun feidhme an tionscadail. Mar thoradh ar shuaitheadh a bheith á bhaint as cur chun feidhme tionscadal, d’fhéadfaí cosc a chur ar phríomhthairbhithe a n‑oibleagáidí a chomhlíonadh ar thaobh tíre comhpháirtíochta. Dá bhrí sin, ba cheart oibleagáidí an phríomhthairbhí a oiriúnú agus, i gcás inar gá, ba cheart na hoibleagáidí sin a bheith teoranta do chur chun feidhme an tionscadail ar thaobh na mBallstát. Ba cheart cead a bheith ag príomhthairbhithe freisin an comhaontú i scríbhinn leis na comhpháirtithe tionscadail eile a leasú agus gníomhaíochtaí áirithe nó rannpháirtíocht comhpháirtithe áirithe a chur ar fionraí. Ar deireadh, an oibleagáid atá ar phríomhthairbhithe íocaíochtaí a fhaightear ón údarás bainistíochta a aistriú chuig comhpháirtithe eile, ba cheart í a tharscaoileadh nó a oiriúnú ar a laghad. (18)Ionas gur féidir leis na cláir a ndéantar difear dóibh aghaidh a thabhairt ar na himthosca eisceachtúla, is gá foráil a dhéanamh maidir le tionscadail lena dtugtar aghaidh ar dhúshláin na himirce a roghnú gan glao roimh ré ar thograí i gcásanna eisceachtúla agus le bonn cirt cuí. (19)Tar éis na comhaontuithe maoiniúcháin le tíortha comhpháirtíochta a chur ar fionraí, cuireadh íocaíochtaí a bhaineann le rannpháirtíocht na Rúise nó na Bealarúise ar fionraí. Thairis sin, san Úcráin, cuireann na bearta urghnácha a ghlac an Banc Náisiúnta agus an staid slándála a eascraíonn as fogha míleata na Rúise ina haghaidh bac ar aistriú airgid thar lear. Is iomchuí, dá bhrí sin, íocaíocht dhíreach na ndeontas ón údarás bainistíochta a cheadú do thairbhithe an tionscadail sna Ballstáit agus i dtíortha comhpháirtíochta nach bhfuil a gcomhaontuithe maoinithe curtha ar fionraí. (20)Ceanglaítear ar chláir CTT‑IEC an modh a leagan amach chun caiteachas arna thabhú in airgeadra seachas an euro a chomhshó. Beidh feidhm ag an modh sin ar feadh thréimhse an chláir. Mar gheall ar iarmhairtí airgeadais agus eacnamaíocha fhogha míleata na Rúise in aghaidh na hÚcráine, tá luaineachtaí gan choinne sna rátaí malairte. Is gá, dá bhrí sin, foráil a dhéanamh maidir leis an bhféidearthacht an modh sin a athrú. (21)Mar gheall ar shuaitheadh a bheith bainte as cur chun feidhme cláir, d’fhéadfadh sé nach mbeadh údaráis bhainistíochta in ann aistrithe bainc a fháil ó thíortha comhpháirtíochta áirithe, rud a d’fhágfadh nach bhféadfadh fiacha a aisghabháil ó thairbhithe tionscadail atá lonnaithe i dtíortha den sórt sin. I gcás tíre comhpháirtíochta a d’aistrigh cuid dá ranníocaíocht náisiúnta chuig an údarás bainistíochta, ba cheart na méideanna sin a úsáid chun fiacha den sórt sin a fhritháireamh. I gcás tíortha comhpháirtíochta eile, ba cheart don Choimisiún orduithe aisghabhála maidir le fiacha do-aisghabhála a tharscaoileadh nó a láimhseáil. (22)I gcomhréir le hAirteagal 26 de Rialachán (AE) Uimh. 1299/2013 ó Pharlaimint na hEorpa agus ón gComhairle, na coinníollacha is infheidhme do chur chun feidhme cláir lena rialaítear an bhainistíocht airgeadais chomh maith le cláreagrú, faireachán, meastóireacht agus rialú gnéithe de rannpháirtíocht na dtríú tíortha trí rannchuidiú acmhainní IEC le cláir um chomhar trasnáisiúnta, tá siad le bunú sa chlár comhair ábhartha agus freisin, i gcás inar gá sin, sa chomhaontú maoinithe idir an Coimisiún, gach ceann de rialtais na dtríú tíortha lena mbaineann agus an Ballstát atá ina óstach ar údarás bainistíochta an chláir chomhair ábhartha. Cé go bhféadfaí na coinníollacha is infheidhme maidir le cur chun feidhme na gclár lena rialaítear gnéithe den sórt sin a oiriúnú le leasú ar an gclár comhair, is gá foráil a dhéanamh maidir le roinnt maoluithe ó fhorálacha áirithe de Rialachán (AE) Uimh. 1299/2013 chun go bhféadfar na forálacha arna mbunú do chláir CTT‑IEC a chur i bhfeidhm freisin ar an dá chlár um chomhar trasnáisiúnta dá dtagraítear i gcuid 2 den Aguisín. (23)Ós rud é nach féidir leis na Ballstáit cuspóirí an Rialacháin seo a ghnóthú go leordhóthanach astu féin, eadhon forálacha sonracha a bhunú maidir le cur chun feidhme na gclár comhair a ndéanann fogha na Rúise in aghaidh na hÚcráine difear dóibh, agus ós rud é, mar gheall ar fhairsinge agus éifeachtaí an ghnímh atá beartaithe, gur fearr is féidir na cuspóirí a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, mar a leagtar amach san Airteagal sin, ní théann an Rialachán seo thar a bhfuil riachtanach chun na cuspóirí sin a bhaint amach. (24)An cistiú arna sholáthar i gcomhthéacs an Rialacháin seo, ní mór dó na coinníollacha agus na nósanna imeachta a leagtar amach leis na bearta sriantacha arna nglacadh de bhun Airteagal 215 den Chonradh a chomhlíonadh. (25)I bhfianaise a phráinní atá sé haghaidh a thabhairt ar na dúshláin imirce mar thoradh ar ionsaí míleata na Rúise in aghaidh na hÚcráine agus mar thoradh ar an ngéarchéim sláinte phoiblí a eascraíonn as paindéim COVID‑19, meastar gurb iomchuí foráil a dhéanamh maidir le heisceacht ar an tréimhse ocht seachtaine dá dtagraítear in Airteagal 4 de Phrótacal Uimh. 1 maidir le ról na bParlaimintí náisiúnta san Aontas Eorpach, atá i gceangal leis an gConradh ar an Aontas Eorpach, leis an gConradh ar Fheidhmiú an Aontais Eorpaigh agus leis an gConradh ag bunú an Chomhphobail Eorpaigh do Fhuinneamh Adamhach,

(26)Chun gur féidir leis na Ballstáit a gcláir a leasú in am chun tairbhiú de chur i bhfeidhm an ráta cómhaoinithe le haghaidh na bliana cuntasaíochta 2021-2022, ba cheart an Rialachán seo a theacht i bhfeidhm mar ábhar práinne an lá tar éis lá a fhoilsithe in Iris Oifigiúil an Aontais Eorpaigh, TAR ÉIS AN RIALACHÁN SEO A GHLACADH: Airteagal 1 Ábhar agus raon feidhme 1.Leagtar síos leis an Rialachán seo forálacha sonracha le haghaidh trí cinn déag de chláir um chomhar trasteorann arna rialú le Rialachán (AE) Uimh. 232/2014 agus dhá chlár um chomhar trasnáisiúnta arna rialú ag Rialachán (AE) Uimh. 1299/2013 a liostaítear san Aguisín a ghabhann leis an Rialachán seo maidir le cur isteach ar chur chun feidhme na gclár tar éis fogha míleata na Rúise, fogha gan chúis agus gan údar, in aghaidh na hÚcráine agus rannpháirtíocht na Bealarúise san fhogha sin. 2.Beidh feidhm ag Airteagail 3 go 14 maidir leis na cláir um chomhar trasteorann a rialaítear le Rialachán (AE) Uimh. 232/2014, a liostaítear i gcuid 1 den Fhoscríbhinn a ghabhann leis an Rialachán seo. 3.Beidh feidhm ag Airteagal 15 maidir leis na cláir um chomhar trasnáisiúnta a rialaítear le Rialachán (AE) Uimh. 1299/2013, a liostaítear i gcuid 2 den Iarscríbhinn a ghabhann leis an Rialachán seo. Airteagal 2 Sainmhínithe 1.Chun críocha an Rialacháin seo, beidh feidhm ag na sainmhínithe seo a leanas: (1)ciallaíonn ‘cur chun feidhme an chláir ar baineadh suaitheadh as’ fadhbanna maidir le cur chun feidhme na gclár mar thoradh ar cheachtar de na cásanna seo a leanas nó ar mheascán den dá cheann: (a)comhaontú maoinithe, arna thabhairt i gcrích le tír chomhpháirtíochta agus atá rannpháirteach i gclár comhair a liostaítear san Iarscríbhinn, a chur ar fionraí go páirteach nó go hiomlán nó a fhoirceannadh mar thoradh ar bhearta sriantacha arna nglacadh i gcomhréir le hAirteagal 215 den Chonradh; (b)fogha míleata gan chúis in aghaidh tíre comhpháirtíochta a ghlacann páirt i gclár comhair a liostaítear san Fhoscríbhinn nó i sreabha suntasacha de dhaoine easáitithe isteach i dtír den sórt sin. (2)ciallaíonn ‘tír chomhpháirtíochta’ aon cheann de na tíortha atá rannpháirteach i gclár comhair a liostaítear san Iarscríbhinn, cé is moite de na Ballstáit. 2.Chun críocha Airteagail 3 go 14, beidh feidhm freisin ag na sainmhínithe a leagtar amach in Airteagal 2 de Rialachán Cur Chun Feidhme (AE) Uimh. 897/2014. Airteagal 3 Cómhaoiniú Sa chás dá dtagraítear in Airteagal 2(1), pointe (1)(b), ní cheanglófar aon chómhaoiniú ar ranníocaíocht an Aontais ó na Ballstáit ná ó thíortha comhpháirtíochta maidir le caiteachas arna thabhú agus arna íoc agus arna áireamh sna cuntais bhliantúla le haghaidh na mblianta cuntasaíochta dar tús an 1 Iúil 2021, an 1 Iúil 2022 agus an 1 Iúil 2023 faoi seach. Airteagal 4 Clársceidealú

1.Ní bheidh gá le cinneadh ón gCoimisiún lena bhformheasfar leasú ar chlár chun Airteagal 3 a chur i bhfeidhm. Tabharfaidh an t‑údarás bainistíochta fógra don Choimisiún faoi na táblaí airgeadais athbhreithnithe sula gcuirfear na cuntais bhliantúla don bhliain chuntasaíochta 2021/2022 isteach tar éis formheas a fháil roimh ré ón gComhchoiste Faireacháin. 2.Coigeartuithe ar an gclár arb é atá iontu athruithe carnacha nach mó ná 30 % de ranníocaíocht an Aontais a leithdháileadh ar dtús ar gach cuspóir téamach nó ar chúnamh teicniúil lena mbaineann aistriú idir cuspóirí téamacha nó cúnamh teicniúil chuig cuspóirí téamacha nó lena mbaineann aistriú ó chuspóirí téamacha chuig cúnamh teicniúil, measfar iad a bheith neamhshubstaintiúil agus dá bhrí sin féadfaidh an t‑údarás bainistíochta iad a dhéanamh go díreach, le formheas roimh ré ón gComhchoiste Faireacháin. Ní bheidh gá le cinneadh ón gCoimisiún maidir le coigeartuithe den sórt sin. 3.Ní bheidh gá le haon údar breise leis na hathruithe carnacha dá dtagraítear i mír 2 seachas suaitheadh a bheith á bhaint as cur chun feidhme cláir a agairt agus féadfaidh siad, más féidir, an tionchar a mheastar a bheidh ag na hathruithe ar an gclár a léiriú. Airteagal 5 Incháilitheacht caiteachais do thionscadail a thugann aghaidh ar na dúshláin imirce An caiteachas ar thionscadail lena dtugtar aghaidh ar dhúshláin na himirce mar thoradh ar shuaitheadh a bheith á bhaint as cur chun feidhme cláir, beidh sé incháilithe amhail ón 24 Feabhra 2022. Airteagal 6 Tionscadail 1.Tar éis suaitheadh a bheith bainte as cur chun feidhme cláir, féadfaidh an t‑údarás bainistíochta na doiciméid a leasú ina leagtar amach na coinníollacha maidir le tacaíocht a thabhairt do thionscadail a ndéanann an suaitheadh sin difear dóibh i gcomhréir le dlí náisiúnta an údaráis bainistíochta agus gan formheas a fháil roimh ré ar na leasuithe sin ag an gcomhchoiste faireacháin. Féadfar a chumhdach leis na leasuithe sin freisin go ndéanfar ionadú ar an bpríomhthairbhí nó go ndéanfar athruithe ar an bplean maoinithe agus ar na sprioc-amanna forghníomhaithe. 2.Féadfaidh an t‑údarás bainistíochta conarthaí, nach conarthaí le haghaidh mórthionscadal bonneagair iad, a shíniú tar éis an 31 Nollaig 2022, ar choinníoll go dtiocfaidh deireadh leis na gníomhaíochtaí tionscadail uile arna maoiniú ag an gclár an 31 Nollaig 2023 ar a dhéanaí. 3.Féadfaidh sciar na ranníocaíochta ón Aontas a leithdháilfear ar mhórthionscadail bhonneagair a bheith níos mó ná 30 % tráth a dhúntar an clár, ar choinníoll nach mbeidh ann ach méadú gan choinne ar phraghsanna soláthair agus tógála tar éis boilsciú níos airde ná mar a bhíothas á meas. Airteagal 7 Feidhmiú an údaráis bainistíochta 1.Féadfar fíoruithe arna ndéanamh ag an údarás bainistíochta a theorannú d’fhíoruithe riaracháin, i gcás nach féidir fíoruithe tionscadail ar an láthair a dhéanamh. I gcás nach féidir aon fhíorú a dhéanamh, ní dhearbhófar an caiteachas gaolmhar chun na cuntais a imréiteach. 2.Mar sin féin, i gcás inar scriosadh comhpháirt bhonneagair de thionscadal sula bhféadfaí fíoruithe a dhéanamh, féadfar an caiteachas gaolmhar a dhearbhú le haghaidh imréiteach cuntas a dhearbhú ar bhonn dearbhú onóra ón tairbhí ina luaitear gur chomhfhreagair an tionscadal sular scriosadh é don inneachar a leagtar amach i sonraisc nó i ndoiciméid a bhfuil luach fíorúcháin coibhéiseach acu. Airteagal 8 Tionchar na dtionscadal ar chomhar trasteorann 1.I gcomhthéacs chur chun feidhme na dtionscadal a ndéantar difear dóibh toisc an suaitheadh a baineadh as cur chun feidhme cláir, déanfar tionchar agus tairbhí an chomhair trasteorann a mheasúnú i dtrí chéim: (a)an chéad chéim suas go dtí an dáta a thosaigh an suaitheadh a bheith á bhaint as cur chun feidhme cláir;

(b)an dara céim amhail ón dáta dá dtagraítear i bpointe (a); (c)an tríú céim tar éis do dheireadh teacht ar shuaitheadh a bheith á bhaint as cur chun feidhme chláir. Maidir leis an gcéad chéim agus an tríú céim, dá dtagraítear i bpointe (a) agus i bpointe (c), faoi seach, den chéad fhomhír, is iad na táscairí agus na spriocluachanna gaolmhara a úsáidfear don mheasúnú sin na táscairí agus na spriocluachanna gaolmhara a bhainfidh na tairbhithe amach sna Ballstáit agus sna tíortha comhpháirtíochta, ar choinníoll go raibh na tairbhithe sna tíortha comhpháirtíochta in ann an fhaisnéis ábhartha a sholáthar don údarás bainistíochta. Maidir leis an dara céim, dá dtagraítear i bpointe (b) den chéad fhomhír, is iad na táscairí agus na spriocluachanna gaolmhara a úsáidfear don mheasúnú sin na táscairí agus na spriocluachanna gaolmhara a ghnóthóidh na tairbhithe sna Ballstáit agus sna tíortha comhpháirtíochta sin nach bhfuil a gcomhaontuithe maoinithe ar fionraí agus nach bhfuil sa chás faoi mar a luaitear faoi Airteagal 2(1), pointe (1)(b). 2.Déanfar incháilitheacht caiteachais i dtionscadail a mheasúnú i gcomhréir le mír 1, a mhéid a bhaineann le gné an tionchair agus na sochar comhair trasteorann. 3.Sa chás dá dtagraítear in Airteagal 2(1), pointe (1)(b), tionscadail lena n‑áirítear comhpháirt bhonneagair atá lonnaithe i dtír chomhpháirtíochta, ní cheanglófar orthu an ranníocaíocht ón Aontas a aisíoc i gcás nach féidir an oibleagáid a chomhlíonadh gan a bheith faoi réir athruithe substaintiúla laistigh de chúig bliana ó dhúnadh an tionscadail nó laistigh den tréimhse ama a leagtar amach sna rialacha maidir le Státchabhair. Airteagal 9 Rannpháirtíocht i dtionscadail 1.Amhail ón dáta a rachaidh clár comhair i ngleic le suaitheadh a bheith á bhaint as cur chun feidhme cláir, féadfaidh tionscadail leanúnacha leanúint ar aghaidh fiú i gcás nach féidir le haon tairbhí de chuid tíre comhpháirtíochta atá i ngleic le cás dá dtagraítear in Airteagal 2(1), pointe (1)(a) nó (b), a bheith rannpháirteach a thuilleadh. 2.Ón dáta a rachaidh clár comhair i ngleic le suaitheadh a bheith á bhaint as cur chun feidhme cláir, féadfaidh an Comhchoiste Faireacháin tionscadail nua a roghnú fiú i gcás nach mbeidh tairbhí tíre comhpháirtíochta atá i ngleic le cás dá dtagraítear in Airteagal 2(1), pointe (1)(a) nó (b), in ann a bheith rannpháirteach tráth an roghnúcháin. 3.Amhail ón dáta a thiocfaidh deireadh le suaitheadh a bheith á bhaint as cur chun feidhme cláir, féadfaidh an t‑údarás bainistíochta an doiciméad a leasú ina leagtar amach na coinníollacha maidir le tacaíocht do thionscadail chun tairbhithe tíre comhpháirtíochta a áirítear san iarratas ar thionscadal a chumhdach freisin gan formheas a fháil roimh ré ón gComhchoiste Faireacháin. Airteagal 10 Oibleagáidí na bpríomhthairbhithe 1.Tar éis do shuaitheadh a bheith bainte as cur chun feidhme cláir agus fad a mhairfidh suaitheadh den sórt sin, ní cheanglófar ar an bpríomhthairbhí i mBallstát an méid seo a leanas a dhéanamh: (a)freagracht a ghlacadh as an gcuid sin den tionscadal a ndearna an suaitheadh difear di a chur chun feidhme; (b)áiritheoidh sé maidir leis an gcaiteachas arna thíolacadh ag na tairbhithe atá buailte ag an suaitheadh, gur tabhaíodh é le haghaidh cur chun feidhme an tionscadail agus go bhfreagraíonn sé do ghníomhaíochtaí a leagtar amach sa chonradh agus ar chomhaontaigh gach tairbhí leo; (c)a fhíorú go ndearna iniúchóir nó oifigeach poiblí inniúil scrúdú ar an gcaiteachas arna thíolacadh ag na tairbhithe a ndearna an suaitheadh difear dóibh. 2.Tar éis do shuaitheadh a bheith bainte as cur chun feidhme cláir, beidh sé de cheart ag an bpríomhthairbhí i mBallstát an comhaontú comhpháirtíochta leis na tairbhithe eile a leasú agus a oiriúnú go haontaobhach. Áireofar leis an gceart sin freisin an fhéidearthacht gníomhaíochtaí tairbhí ó thír chomhpháirtíochta a chur ar fionraí go hiomlán nó go páirteach, fad a leanfar den suaitheadh a bheith á bhaint as cur chun feidhme cláir. 3.Féadfaidh an príomhthairbhí i mBallstát na hathruithe is gá a dhéanamh ar an tionscadal a mholadh don údarás bainistíochta, lena n‑áirítear gníomhaíochtaí tionscadail a athdháileadh ar na tairbhithe eile.

4.Tar éis do shuaitheadh a bheith bainte as cur chun feidhme cláir, féadfaidh an príomhthairbhí i mBallstát a iarraidh ar an údarás bainistíochta gan an ranníocaíocht airgeadais a fháil chun gníomhaíochtaí tionscadail a chur chun feidhme ina n‑iomláine nó i bpáirt. Ní cheanglófar ar an bpríomhthairbhí i mBallstát a áirithiú go bhfaighidh tairbhithe i dtíortha comhpháirtíochta méid iomlán an deontais a luaithe is féidir agus ina iomláine. 5.Sa chás dá dtagraítear in Airteagal 2(1), pointe (1)(b), féadfaidh an príomhthairbhí i mBallstát agus an t‑údarás bainistíochta, i gcomhaontú leis an údarás iniúchóireachta, iarraidh ar íocaíocht a fhíorú agus a ghlacadh gan fíorú roimh ré ag iniúchóir nó ag oifigeach poiblí inniúil ar an gcaiteachas arna dhearbhú ag tairbhí atá lonnaithe i dtír chomhpháirtíochta. 6.Beidh feidhm ag míreanna 1 go 4 freisin maidir le príomhthairbhithe i dtír chomhpháirtíochta nach bhfuil sa chás dá dtagraítear in Airteagal 2(1), pointe (1)(a). Ina theannta sin, agus ar feadh ré shuaite cur chun feidhme cláir, féadfaidh príomhthairbhí den sórt sin a iarraidh ar an údarás bainistíochta tairbhí eile a shainaithint mar phríomhthairbhí agus íocaíochtaí díreacha a dhéanamh le tairbhithe eile an tionscadail lena mbaineann. Airteagal 11 Dámhachtain dhíreach Tar éis do shuaitheadh a bheith bainte as cur chun feidhme cláir, agus ar feadh ré an tsuaite, féadfaidh an comhchoiste faireacháin tionscadail lena dtugtar aghaidh ar dhúshláin imirce mar thoradh ar fhogha míleata in aghaidh tíre rannpháirtí a roghnú gan glao roimh ré ar thograí i gcásanna eisceachtúla agus le réasúnú cuí. Airteagal 12 Íocaíochtaí Tar éis do shuaitheadh a bheith bainte as cur chun feidhme cláir agus gan dochar d’Airteagal 6(1), féadfaidh an t‑údarás bainistíochta an ranníocaíocht airgeadais le haghaidh chur chun feidhme na ngníomhaíochtaí a aistriú go díreach chuig tairbhithe tionscadail seachas an príomhthairbhí. Airteagal 13 Úsáid an euro Maidir leis an modh a roghnaítear chun caiteachas arna thabhú in airgeadra seachas an euro a chomhshó go euro mar a leagtar amach sa chlár, féadfar é a athrú go haisghníomhach amhail ó dháta tosaigh an tsuaite ar chur chun feidhme cláir, agus úsáid á baint as ráta malairte cuntasaíochta míosúil an Choimisiúin de cheann de na míonna seo a leanas: (a)an mhí a tabhaíodh an caiteachas; (b)an mhí ar lena linn a cuireadh an caiteachas faoi bhráid iniúchóra nó oifigigh phoiblí inniúil lena scrúdú; (c)an mhí a tuairiscíodh an caiteachas leis an bpríomhthairbhí. Airteagal 14 Freagrachtaí airgeadais, aisghabhálacha agus aisíocaíocht leis an údarás bainistíochta 1.Tar éis do shuaitheadh a bheith bainte as cur chun feidhme cláir agus ar feadh ré an tsuaite, beidh sé de cheangal ar an údarás bainistíochta gach beart is gá a leanúint chun méideanna a íocadh go míchuí ó thairbhithe i dtíortha comhpháirtíochta nó ó phríomhthairbhithe i mBallstáit nó i dtíortha comhpháirtíochta a ghnóthú i gcomhréir leis an nós imeachta a leagtar amach i míreanna 2 go 5.

2.Féadfaidh an t‑údarás bainistíochta cinneadh a dhéanamh méideanna a íocadh go míchuí go díreach ó thairbhí i mBallstát a aisghabháil gan aisghabháil roimh ré tríd an bpríomhthairbhí i dtír chomhpháirtíochta. 3.Déanfaidh an t‑údarás bainistíochta litreacha aisghabhála a ullmhú agus a sheoladh chun méideanna a íocadh go míchuí a aisghabháil. I gcás freagairt dhiúltach nó easpa freagartha ó thairbhithe i dtíortha comhpháirtíochta nó ón tír chomhpháirtíochta ina bhfuil an tairbhí bunaithe, áfach, ní bheidh sé de cheangal ar an údarás bainistíochta nós imeachta riaracháin a shaothrú ná iarracht a dhéanamh téarnamh ó thír chomhpháirtíochta faoi seach a shaothrú ná nós imeachta sásaimh dlíthiúil a sheoladh sa tír chomhpháirtíochta lena mbaineann. Déanfaidh an t‑údarás bainistíochta doiciméadú ar a chinneadh gan an chéad iarracht ar aisghabháil a lorg. Measfar gur cruthúnas leordhóthanach é an doiciméad sin ar dhícheall cuí arna fheidhmiú ag an údarás bainistíochta. 4.I gcás ina mbaineann an aisghabháil le héileamh in aghaidh tairbhí atá bunaithe i dtír chomhpháirtíochta sa chás dá dtagraítear in Airteagal 2(1), pointe (1)(a), agus a n‑aistrítear a chómhaoiniú chuig an údarás bainistíochta, féadfaidh an t‑údarás bainistíochta an t‑éileamh atá le haisghabháil a fhritháireamh leis na cistí neamhúsáidte a d’aistrigh an tír chomhpháirtíochta roimhe sin chuig an údarás bainistíochta. 5.I gcás ina mbaineann an gnóthú le héileamh in aghaidh tairbhí atá bunaithe i dtír chomhpháirtíochta sa chás dá dtagraítear in Airteagal 2(1), pointe (1)(a), agus nach bhfuil an t‑údarás bainistíochta in ann é a fhritháireamh i gcomhréir le mír 4, féadfaidh an t‑údarás bainistíochta a iarraidh go nglacfaidh an Coimisiún chuige féin na méideanna a aisghabháil. I gcás ina bhfuil an tairbhí lena mbaineann faoi réir reo sócmhainní nó toirmeasc ar chistí nó acmhainní eacnamaíocha a chur ar fáil dó, nó chun tairbhe dó, go díreach nó go hindíreach, de bhun bearta sriantacha arna nglacadh i gcomhréir le hAirteagal 215 den Chonradh, beidh sé d’oibleagáid ar an údarás bainistíochta a iarraidh ar an gCoimisiún na méideanna a aisghabháil. Déanfaidh an t‑údarás bainistíochta a chearta i leith an tairbhí a thabhairt don Choimisiún chun na críche sin. Cuirfidh an t‑údarás bainistíochta an comhchoiste faireacháin ar an eolas faoi aon nós imeachta aisghabhála arna ghlacadh ar láimh ag an gCoimisiún. Airteagal 15 Maoluithe ar Rialachán (AE) Uimh. 1299/2013 is infheidhme maidir le cláir thrasnáisiúnta 1.De mhaolú ar Airteagal 12(1) agus (2) de Rialachán (AE) Uimh. 1299/2013, féadfaidh an coiste faireacháin nó coiste stiúrtha arna bhunú ag an gcoiste faireacháin agus a ghníomhaíonn faoina fhreagracht oibríochtaí nua a roghnú fiú gan aon tairbhí ó thír chomhpháirtíochta atá i ngleic le cás dá dtagraítear in Airteagal 2(1), pointe (1)(a) nó (b), ar choinníoll go ndéanfar tionchair agus tairbhí trasnáisiúnta a shainaithint. Féadfaidh an coiste faireacháin nó stiúrtha tionscadail nua a roghnú freisin fiú amháin i gcás nach bhfuil aon tairbhí de chuid tíre comhpháirtíochta atá i ngleic le cás dá dtagraítear in Airteagal 2(1), pointe (1)(a) nó (b), in ann a bheith rannpháirteach tráth an roghnúcháin. 2.De mhaolú ar Airteagal 12(2) agus (4) de Rialachán (AE) Uimh. 1299/2013, féadfaidh oibríochtaí leanúnacha leanúint ar aghaidh fiú amháin i gcás nach féidir le haon tairbhí ó thír chomhpháirtíochta atá ag dul i ngleic le cás dá dtagraítear in Airteagal 2(1), pointe (1)(a) nó (b), páirt a ghlacadh a thuilleadh i gcur chun feidhme an tionscadail. I gcomhthéacs chur chun feidhme na n‑oibríochtaí a ndéanann suaitheadh a bheith á bhaint as cur chun feidhme cláir difear dóibh, déanfar measúnú ar thionchar an chomhair thrasnáisiúnta agus ar na tairbhí a bhaineann leis i gcomhréir le hAirteagal 8(1) agus (3) den Rialachán seo. 3.De mhaolú ar Airteagal 12(5) de Rialachán (AE) Uimh. 1299/2013, féadfaidh an t‑údarás bainistíochta na doiciméid a leasú lena leagtar amach na coinníollacha maidir le tacaíocht a thabhairt do na hoibríochtaí a ndéanann suaitheadh as cur chun feidhme cláir difear dóibh i gcomhréir lena dhlí náisiúnta. Leis na leasuithe sin, féadfar ionadú an phríomhthairbhí, athruithe ar an bplean maoinithe agus ar na teorainneacha ama maidir le forghníomhú a chumhdach freisin. Amhail ón dáta a thiocfaidh deireadh an tsuaite ar chur chun feidhme cláir, féadfaidh an t‑údarás bainistíochta an doiciméad a leasú ina leagtar amach na coinníollacha maidir le tacaíocht do na hoibríochtaí chun tairbhithe tíre comhpháirtíochta a bhfuil orthu aghaidh a thabhairt ar chás dá dtagraítear in Airteagal 2(1), pointe (1)(a) nó (b), a áirítear sa doiciméad iarratais, a chumhdach freisin. 4.De mhaolú ar Airteagal 13(2) de Rialachán (AE) Uimh. 1299/2013, beidh feidhm ag Airteagal 10 den Rialachán seo maidir le cearta agus oibleagáidí na bpríomhthairbhithe. 5.De mhaolú ar Airteagal 21(2) de Rialachán (AE) Uimh. 1299/2013 agus gan dochar do mhír 3 den Airteagal seo, féadfaidh an t‑údarás deimhniúcháin íocaíochtaí a dhéanamh go díreach le tairbhithe seachas an príomhthairbhí. 6.De mhaolú ar Airteagal 23(4) de Rialachán (AE) Uimh. 1299/2013, beidh feidhm ag Airteagal 7 den Rialachán seo maidir leis na fíoruithe bainistíochta a dhéanfaidh an t‑údarás bainistíochta agus na rialaitheoirí.